TASCO ร่วงเกือบ 8% คาดกำไร Q4 ไม่ทำสถิติสูงสุดเหตุปริมาณขายยางมะตอยลด
TASCO ร่วงเกือบ 8% บล.ดีบีเอส วิคเคอร์ส คาดกำไร Q4 ไม่ทำสถิติสูงสุดเหตุปริมาณขายยางมะตอยลดลง ล่าสุด ณ เวลา 11.34 น.ราคาอยู่ที่ 32.50 บาท ลบ 2.75 บาท หรือ 7.80% มูลค่าการซื้อขาย 654.96 ล้านบาท
29 ม.ค. 2559

ผู้สื่อข่าวรายงานว่า ราคาหุ้น บริษัท ทิปโก้แอสฟัลท์ จำกัด (มหาชน) หรือ TASCO ณ เวลา 11.34 น.ราคาอยู่ที่ 32.50 บาท ลบ 2.75 บาท หรือ 7.80% มูลค่าการซื้อขาย 654.96 ล้านบาท โดยราคาหุ้นเปิดตลาดที่ 35 บาท ต่ำสุดที่ 32.25 บาท สูงสุดที่ 35.25 บาท

โดย บล.ดีบีเอส วิคเคอร์ส แนะนำ “ถือ” TASCO ราคาเป้าหมาย 40 บาท/หุ้น พร้อมคาดกำไรไตรมาส 4/58 อาจจะไม่สามารถทำสถิติสูงสุดได้ แต่ก็จะยังออกมาแข็งแกร่งเป็น 1.1 พันล้านบาท เพิ่ม 115% จากปีก่อน แต่ลดลง 23% จากไตรมาสก่อน สืบเนื่องจากปริมาณขายยางมะตอยที่น้อยลง เช่นเดียวกับราคาขาย แต่อัตรากำไรขั้นต้นยังแข็งแกร่งที่ 17% ผลพวงจากต้นทุนวัตถุดิบที่ต่ำตามราคาน้ำมัน
พร้อมปรับประมาณการปี 58 และ 59 ลงในอัตรา 10% และ 12% หลังได้มีการปรับลดคาดการณ์รายได้ โดยปี 58 ปรับลดปริมาณขายลงเป็น 2.29 ล้านตัน เทียบกับก่อนหน้าที่ 2.37 ล้านตัน ด้านราคาขายก็มีการอ่อนลง 22 ม.ค.59 เป็น 314 เหรียญ เทียบกับ พ.ย.58 ที่ 333 เหรียญต่อตัน
ขณะที่คาดว่ายังไม่มีปัจจัยกระตุ้นราคาหุ้น (catalyst) ในระยะสั้นนี้ สำหรับไตรมาส 1/59 คาดว่าอุปสงค์ยางมะตอยในประเทศมีความแข็งแกร่งตามงบประมาณสร้างถนน 15 พันล้านบาท แต่ต่างประเทศกลับอ่อนลง ซึ่งจีนมีวันหยุดมาก และเศรษฐกิจโลกชะลอตัวลง